Au nom de nostre Soignour, Amen. Nous Jehan de Chacoillon, chevaliers, baillif digenois, facons savoir a touz ceans qui verrunt et orront ces presentes lettres que comme plaiz fut meuz par devant nous autre le procureur, et en num de procureur de religieuses personnes labbey et le covant de Cysteaulx dune part, et noble homme monsoignour Jeham de Rulee, chevaliers, en num de soy et par soy, dautre. En afferment de par le dit procureur des diz religieux en num que desuis que li dit religieux, tant par lor fait cum par le fait de lor devantiers decui il hont cause, estient an saissine et ampossession paissible par les derreres [et par plusours] annees de la jutisse et de la soignerie grant et petit de la vile de Vilers sus Saone. Item de la jutisse et soignerie grant et petite des mes de touz les habitanz en la dite vile, qui par lor hommes se tenent et de touz les habitanz es diz mes. Item de la jutice et de la soignerie grant et petite de touz les mes que li diz religieux hont en la dite vile, ou des quelx il sunt ampossession par aux ou par autre. Item de la justize et de la soignerie grant et petite dou mes et des appartenances asis en la dite vile que lon appale la Maison Roige, assise sus le grant chemin par lequel lon vay dois Vilers a Orsens, ampres le mes Guillaume Lorant dune part et la rue de [Lorrin] dautre, et de touz les habitanz ou dit mes en la quele saissine et posession de la [jutise] [des chouses] desus dites les troubloit et ampoichoit li diz chevaliers a tort [et sanz] cause, si comme dissoit et affermoit li diz procureur en num que desuis. Par quoy nous requeroit li diz procureur en num que desuis, que nous, le dit chevalier, condampnessiens et condampne, controignessiens a cesser dou dit trouble et ampoichement, se il cognisoit les chouses desus dites estre voires, et si les metoit en ny li diz procureur en num que desuis les offroit dou prover afim de santance. A quoy fuit respundu de par ledit chevalie que il, tant par son fait comme par le fait de ses devantiers decui il hai cause, estoit an saissine et ampossession paissible de la moytie de la jutisse et de la soignerie grant et petite par num devis de plusous mes assis an la dite vile de Velers sus Saone, desquex li habitanz se tenent pour hommes des diz religious. Cest asavoir dou mes que lon appale la Maison Roige. Item dou mes es anfanz Joham Au Mayre. Item dou mes es anfanz au Meat. Item dou mes Girart Au Bienestruit. Item dou mes Clement Berret. Item dou mes Hugues Au Guillat. Item dou mes es anfanz Guienot Davaul. An la quele saissine et posession de la moytie de la jutisse des mes desuis diz li troubloient et ampoicheent li diz religious a tort et sanz cause si comme il disoit. Si nous requeroit li dit chevaliers que nous les diz religious condampnessiens et condampne, controignessiens a cesser dou dit trouble et ampeschement, si li procureur des diz religious en num que desuis, coignissoit les chouses desus dites estre voires, et si les metoit an ny, li diz chevaliers les offroit de prover afim de santance, et lantaintion dou dit procureur des diz religious metoit en ny li diz chevaliers autant comme [ele] estoit contraire a la soue antantion. Et auxi li procureur des diz religious en num que desus mit en ny lantancion dou dit chevalier autant comme ele estoit contraire a la soue antantion. Et seur ce plusous tesmonz produz et amenez dune partie et dautre afim de prover lor antantion, et plusous raisons et replications et faites et propousees dune partie et dautre, et plusous journees assises es dites parties a oir droit en la dite cause. Conclus et renuncie dune partie et dautre an la dite cause a la profim journee assignee es dites parties a oir droit an ladite cause et de lor consentement. Cest asavoir a notre assise de Saint Juham de Loone qui san commencit le mardi apres lapparition nostre Soignour. A la quele journee les dites parties estant an jugement par devant nous et requerant seur ce droit a grant instance, vehu tout le proces et [tout] le demeney de la dite cause, et diligenment examine ussey du consoil de prodomes aienz deu tant seulement devant les eaulz, en num dou Perre et dou Fil et dou Saint Esperit, promittons et adroit, par nostre sentence diffinitive, le dit chevalier havoir meaulz et plus soffisement prove son antantion que li procureur des diz religious, et ausinc li adjugons, par nostre dite sentence, la saissine et la posession de la moytie de la jutisse par num devis des mes et es mes desus diz et speciffiez. Et les diz religious condampnons a cesser dou trouble et de lampeschement que il li metient. Ou tesmongnage de la quel chouse nous havons seaulees ces lettres dou seaul de nostre bailliaige, faites et donees a Saint Juham devant dit, le mardi desus dit, lan de grace mil CCC et dex et neuff. Done par copie le meycredi apres la quinzenne des Bordes, souz le seaul es causes des auditours monsoignour le duc, lam desuiz dit.